የቀድሞ ጠ/ሚ መለስ ዜናዊ 1ኛ አመት መታሰቢያ እየተከበረ ነው
 የቀድሞ ጠ/ሚ መለስ ዜናዊ 1ኛ አመት መታሰቢያ በአል በአዲስ አበባ በተለይም በጉለሌ እጽዋት ማእከል እየተከበረ ነው። በዚሁ ወቅት ንግግር ያደረጉት የቀድሞ ጠ/ሚ መለስ ዜናዊ ባለቤት እና የመለስ ፋውንዴሽን የቦርድ ሰብሳቢ ወይዘሮ አዜብ መስፍን ፥ ታላቁ መሪ  ህይወታቸውን ለህዝቦች ጥቅም መስዕዋት በማድረግ ተጋድሎ የፈጸሙ መሆናቸውን አስታውሰዋል።የዛሬዋ የመታሰቢያ እለትም በመለስ መሪነት የተጀመሩ የሰላም እና የዲሞክራሲ ግንባታዎችን አጠናክረን ለመቀጠል በግልና በጋራ ቃል ኪዳን የምንገባበት እለት ነው ብለዋል።በመለስ መሪነት የተጀመሩ የልማት እና የእድገት መርሆዎች አጠናክረን በመቀጠል  እና አገራችን በእድገት ግስጋሴዋ ወደ ፊት  እንድትራመድ እንዲሁም የበለጸገችና እኩልነት የተረጋገጠባት ሀገር እንድትሆን ፤ ሁላችንም በተሰማራንበት የስራ መስክ ጠንክረን መስራት ይኖርብናልም ነው ያሉት።የኢፌድሪ ጠሚ አቶ ሀይለማርያም ደሳለኝ በበኩላቸው ፥ ታላቁ መሪ በልማታዊ መንግስታት ያልተሞከረውን ዲሞክራሲያዊ ልማታዊ መንግስትን ማረጋገጥ የቻሉ እና ዲሞክራሲያችን የግለሰብንም ሆነ የቡድንን መብት ሚዛናዊ በሆነ መልክ እንዲያረጋግጥ ያላሰለሰ ጥረትያበረከቱ ታላቅ መሪ ነበሩ ብለዋል ።አቶ ሀይለማርያም ኢትዮጵያ አሁን ለደረሰችበት ሁለተናዊ ለውጥ ብሎም ለአፍሪካና ለዓለም ህዝብ ያስቀመጡት ታላቅ እራይ ሲዘከር ይኖራልም ነው ያሉት ።በአገራችን የሚከናወኑ ልማት እንቅስቃሴዎች መላውን የአገራችንን ህዝብ ማእከል ባደረገና ባሳተፈ መልኩ እንዲከወኑ በማድረግ በኩልም ትልቅ ሚና የነበራቸው  እንደነበሩም ነው  አቶ ሀይለማርያም ያስታወሱት።በአገራችን አረንጓዴ ልማት ዘርፍ ተምሳሌታዊ ጥረት ያደረጉ እና በአገሪቱ የሚካሄደው ልማት በአየር ንብረት ለውጥ እንዳይበገር በማድረጉ ረገድም የታላቁ መሪ አስተዋጽኦ ላቅ ያለ መሆኑንም  በንግግራቸው ጠቁመዋል ።በዚሁ የ1ኛ አመት ዝክረ በዓል ላይ የሱዳኑ ፕሬዝዳንት ኦማር ሀሰን አልበሽር ንግግር ያደረጉ ሲሆን ፥ የጀቡቲው ፕሬዝዳንት ኢስማኤል ኦማር ጌሌ በበኩላቸው የታላቁ መሪ አስተዋጽኦ ዘመን የማይሽረው እና አለም አቀፍ ተቀባይነት ያለው መሆኑን ነው በንግራቸው የጠቀሱት።የሶማሊያ ፕሬዝዳንት ሀሰን ሼክ ሞሀመድ በበኩላቸው ፥ ታላቁ መሪ መለስ ዜናዊ በተለይም በሶማሊያ ያለው ሰላምና መረጋጋት በተሻለ ሁኔታ እንዲቀጥል ለማስቻል ያደረጉት ጥረት የሶማሊያ ህዝብ በከፍተኛ አድናቆት የሚያየው ነው ብለዋል።ከዚህም ባለፈ በአፍሪካ ቀንድ ያለው የሰላም ፣  የልማት እና የትብብር ስራዎች ተጠናክረው እንዲቀጥሉ ያደረጉት እስተዋጽኦ ከፍተኛ እንደነበር አውስተዋል።ከዚህ በተጨማሪ የየዩጋንዳ ፣ ቡሩንዲ ፤ ደቡብ ሱዳን መሪዎችና የሀገራት ተወካዮችም ንግግር አድርገዋል።የኬንያ ሪፐብሊክ መንግስት የካቢኔ ጸሃፊ በበኩላቸው ፥ ታላቁ መሪ መለስ ዜናዊ የኢትዮጵያ ብቻ ሳይሆን የአፍሪካን ልማት ለማረጋገጥ ሌት ተቀን በትጋት ሲሰሩ የቆዩ ታላቅ አፍሪካዊ መሪ እንደነበሩ ጠቅሰው ፥ ፈለጋቸውን በመከተል የአፍሪካን የእድገት ግስጋሴ ማስቀጠልም ከአሁኑ ትውልድ የሚጠበቅ ድርሻ መሆኑን ነው በንግግራቸው ያመለከቱት።በመቀጠል በመለስ ፋውንዴሽን የቦርድ ሰብሳቢ ወይዘሮ አዜብ መስፍን እንዲሁም ከኢትዮጵያ ብሄር ብሄረሰቦች በተወከሉ ግለሰቦች አማካኝነት የጠቅላይ ሚኒስትር መለስ ዜናዊ መታሰቢያ የጥናትና ምርምር ማዕከል የመሰረት ድንጋይ ተጥሏል።የበዓሉ አካል የሆነውና የታላቁን መሪ መለስ ዜናዊን የህይወት ታሪክ የሚዘክርና ከትምህርት ቤት እስከ ሀገር መሪነት በነበራቸው ቆይታ ለሃገራቸው ያበረከቱትን አስተዋፆ የሚያስቃኝ አውደ ርዕይም በአሁኑ ወቅት እየተጎበኘ ይገኛል።በተያያዘ ዜና ዝክረ መለስ አንደኛ አመት በመቀሌ ከተማ ዛሬ  በልዩ ልዩ ዝግጅቶች  እየታሰበ ነው።የቀድሞ ጠቅላይ ሚኒስትር መለስ ዜናዊን ለማሰብ ቀደም ብሎ በአረንጋዴ ልማት ዘመቻ የተጀመሩ ስራዎችን ለማጠናከር ፥ በከተማው ልዩ ስሙ ዒላላ መዝናኛ ሰፍራ ላይ የመለስ ፓርክ ለማቋቋም የመሰረት ድንጋይ ይቀመጣል ።የከተማው ህዝብና የክልሉ ከፍተኛ የመንግሰት የስራ ሃላፊዎች የሚሳተፍበት የፍራፍሬ ችግኞች ተከላ ፥ በመቀሌ መውጫና መግቢያ በሆኑ አራት ዋና ዋና መንገዶችና በሰማእታት ሓውልት ግቢ ውስጥ ይካሄዳል፡፡ታላቁን መሪ ለማሰብ የተዘጋጀና ከተለያዩ ክልሎች የተውጣጡ ከ70 በላይ ብስክሌተኞች የሚሳተፉበት  የ”ቱር መለስ” ውድድርም የሚደረግ ሲሆን ፥ የተለያዩ ትርኢቶች  እና የጧፍ ማብራት መርሃ ግብርም ይከናወናል ተብሎ ይጠበቃል። (ኤፍ ቢ ሲ)